Монгол Улсын Их Хурлын 2012 оны намрын ээлжит чуулганы Төрийн байгуулалтын байнгын хорооны 10 дугаар сарын 17-ны өдөр (Лхагва гариг)-ийн хуралдаан 09 цаг 35 минутад Төрийн ордны “В” танхимд эхлэв.

Байнгын хорооны дарга, Улсын Их Хурлын гишүүн А.Бакей ирц, хэлэлцэх асуудлыг дарааллыг танилцуулж, хуралдааныг даргалав.

***Хуралдаанд ирвэл зохих 16 гишүүнээс 10 гишүүн ирж, 62.5 хувийн ирцтэй байв.***

***Чөлөөтэй:***  *Н.Алтанхуяг, М.Батчимэг;*

***Өвчтэй:*** *Д.Бат-Эрдэнэ;*

***Тасалсан:*** *Б.Наранхүү, Н.Батбаяр, Л.Цог;*

***Нэг. Монгол Улсын 2013 оны төсвийн тухай, Нийгмийн даатгалын сангийн 2013 оны төсвийн тухай, Хүний хөгжил сангийн 2013 оны төсвийн тухай хуулийн төслүүд (****хоёр дахь хэлэлцүүлэг****) (****санал дүгнэлтээ Төсвийн байнгын хороонд хүргүүлнэ****)***

Хэлэлцэж буй асуудалтай холбогдуулан Сангийн сайд Ч.Улаан, Сангийн дэд сайд С.Пүрэв, Сангийн яамны Зарлагын хэлтсийн дарга Б.Нямаа, Сангийн яамны Төсвийн хөрөнгө оруулалтын хэлтсийн дарга М.Батгэрэл, Хүний хөгжил сангийн хэлтсийн дарга О.Хуягцогт, Н.Нарангэрэл, Б.Бат-Эрдэнэ, Ерөнхийлөгчийн Тамгын газрын дэд дарга Ч.Сайнбилэг, Улсын Их Хурлын Тамгын газрын нарийн бичгийн дарга С.Магнайсүрэн, Үндсэн хуулийн цэцийн Тамгын газрын дарга Ч.Дашням, Үндэсний Аюулгүй байдлын зөвлөлийн Ажлын албаны дарга Д.Дашзэвэг, Сонгуулийн ерөнхий хорооны Ажлын албаны дарга Д.Баяндүүрэн, Мэргэлжийн хяналтын газрын дэд дарга н.Эрдэнэбилэг, Санхүү, аж ахуйн газрын дарга н.Ганбаатар, Шударга өрсөлдөөн, хэрэглэгчийн төлөө газрын дарга О.Магнай, Худалдан авах үйл ажиллагааны газрын дарга н.Энхжаргал, Оюуны өмчийн газрын дарга Н.Чинбат, Стандартчлал, хэмжил зүйн газрын хэлтсийн дарга Г.Зориг, ахлах мэргэжилтэн Д.Сүрэндагва, Эдийн засгийн хөгжлийн яамны газрын дарга Г.Батхүрэл, Улсын Их Хурлын Тамгын газрын зөвлөх О.Тунгалаг, референт Г.Чагнаадорж, С.Энхцэцэг нарын бүрэлдэхүүнтэй ажлын хэсэг байлцав.

Улсын Их Хурлын гишүүн С.Баярцогт, Ч.Сайханбилэг, Н.Батцэрэг нарын асуусан асуултад Сангийн сайд Ч.Улаан, Үндсэн хуулийн цэцийн Тамгын газрын дарга Ч.Дашням, Сонгуулийн ерөнхий хорооны Ажлын албаны дарга Д.Баяндүүрэн, Шударга өрсөлдөөн, хэрэглэгчийн төлөө газрын дарга О.Магнай, Засгийн газрын хэрэгжүүлэгч агентлаг Худалдан авах үйл ажиллагааны газрын дарга н.Энхжаргал, Эдийн засгийн хөгжлийн яамны газрын дарга Г.Батхүрэл нар хариулж, тайлбар хийв.

Улсын Их Хурлын гишүүн А.Бакей, С.Баярцогт, Д.Эрдэнэбат, Ж.Батзандан нар санал хэлэв.

**А.Бакей: - *1.*** Улсын Их Хурлын Тамгын газрын хөрөнгө оруулалтын төсвийн төсөлд 701.4 сая төгрөгөөр нэмэгдүүлье гэсэн саналыг дэмжиж байгаа гишүүд гараа өргөнө үү.

Дээрх саналын томъёололтой холбогдуулан Улсын Их Хурлын гишүүн С.Баярцогт, Д.Эрдэнэбат нар санал хэлж, Сангийн сайд Ч.Улаан, Улсын Их Хурлын Тамгын газрын нарийн бичгийн дарга С.Магнайсүрэн нар тайлбар хийв.

Зөвшөөрсөн: 8

Татгалзсан: 1

Бүгд: 9

Гишүүдийн олонхийн саналаар дэмжигдлээ.

***2.*** Улсын Их Хурлын гишүүн М.Зоригтын гаргасан, Сүхбаатар аймгийн Халзан сумын Засаг даргын Тамгын газрын байрны төсөвт өртөг 900.0 сая төгрөгийн санхүүжилтийг 2013 оны төсвийн тухай хуульд тусгах гэсэн саналыг дэмжиж байгаа гишүүд гараа өргөнө үү.

Дээрх саналын томъёололтой холбогдуулан Улсын Их Хурлын гишүүн Д.Эрдэнэбат, Ж.Батзандан нар санал хэлж, Сангийн сайд Ч.Улаан, Эдийн засгийн хөгжлийн яамны газрын дарга Г.Батхүрэл нар тайлбар хийв.

Зөвшөөрсөн: 9

Татгалзсан: 0

Бүгд: 9

Гишүүдийн олонхийн саналаар дэмжигдлээ.

***3.*** Улсын Их Хурлын гишүүн А.Тлейхан, А.Бакей нарын гаргасан, 2013 оны төсвийн төсөлд Баян-Өлгий аймгийн Дэлүүн сумын Засаг даргын Тамгын газрын байр барих 450.0 сая төгрөг тусгах гэсэн саналыг дэмжиж байгаа гишүүд гараа өргөнө үү.

Дээрх саналын томъёололтой холбогдуулан Улсын Их Хурлын гишүүн Д.Эрдэнэбат, С.Баярцогт нар санал хэлж, Улсын Их Хурлын гишүүн А.Бакей тайлбар хийв.

Зөвшөөрсөн: 7

Татгалзсан: 2

Бүгд: 9

Гишүүдийн олонхийн саналаар дэмжигдлээ.

***4.*** Улсын Их Хурлын гишүүн Р.Бурмаагийн гаргасан, Сонгуулийн ерөнхий хорооны хөрөнгө оруулалтын зардалд 116.0 сая төгрөг 2013 оны төсөвт нэмж тусгах /Сонгуулийн автоматжуулсан системийн засвар үйлчилгээний автомат машин 2 ширхэг. 70.0 сая төгрөг. Архивын зориулалтын тавилга 46.0 сая төгрөг/ гэсэн саналыг дэмжиж байгаа гишүүд гараа өргөнө үү.

Дээрх саналын томъёололтой холбогдуулан Улсын Их Хурлын гишүүн С.Баярцогтын асуусан асуултад Эдийн засгийн хөгжлийн яамны газрын дарга Г.Батхүрэл, Сонгуулийн ерөнхий хорооны Ажлын албаны дарга Д.Баяндүүрэн нар хариулж, тайлбар хийв.

Зөвшөөрсөн: 4

Татгалзсан: 6

Бүгд: 10

Гишүүдийн олонхийн саналаар дэмжигдсэнгүй.

***5.*** Улсын Их Хурлын гишүүн С.Баярцогтын гаргасан, Хууль зүйн сайдын эрхлэх асуудлын хүрээнд Монгол Улсын Ерөнхийлөгчийн 2013 оны сонгуулийг зохион байгуулах зардалд 3 тэрбум 226 сая 500 мянган төгрөг тусгая гэсэн саналыг дэмжиж байгаа гишүүд гараа өргөнө үү.

Дээрх саналын томъёололтой холбогдуулан Улсын Их Хурлын гишүүн С.Баярцогт тайлбар хийв.

Зөвшөөрсөн: 10

Татгалзсан: 0

Бүгд: 10

Гишүүдийн олонхийн саналаар дэмжигдлээ.

Улсын Их Хурлын гишүүн С.Баярцогт, Р.Гончигдорж нар санал хэлэв.

***6.*** Монгол Улсын 2013 оны төсвийн тухай, Нийгмийн даатгалын сангийн 2013 оны төсвийн тухай, Хүний хөгжил сангийн 2013 оны төсвийн тухай хуулийн төслүүдийн хоёр дахь хэлэлцүүлгийг дэмжиж байгаа гишүүд гараа өргөнө үү.

Зөвшөөрсөн: 10

Татгалзсан: 0

Бүгд: 10

Гишүүдийн олонхийн саналаар дэмжигдлээ.

Байнгын хорооноос гаргасан зарчмын зөрүүтэй саналын томъёолол, санал дүгнэлтийг Төсвийн байнгын хороонд хүргүүлэхээр тогтов.

Уг асуудлыг 10 цаг 30 минутад хэлэлцэж дуусав.

***Хоёр. Улсын Их Хурлын сонгуулийн тухай хуульд өөрчлөлт оруулах тухай хуулийн төсөл (****хэлэлцэх эсэх****)***

Хэлэлцэж буй асуудалтай холбогдуулан Улсын Их Хурлын Тамгын газрын зөвлөх О.Тунгалаг, референт Г.Чагнаадорж, С.Энхцэцэг нарын бүрэлдэхүүнтэй ажлын хэсэг байлцав.

Төсөл санаачлагчийн илтгэлийг Улсын Их Хурлын Р.Бурмаа танилцуулав.

Танилцуулгатай холбогдуулан Улсын Их Хурлын гишүүдээс асуулт, санал гараагүй болно.

**А.Бакей: -** Улсын Их Хурлын сонгуулийн тухай хуульд өөрчлөлт оруулах тухай хуулийн төслийг Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн: 10

Татгалзсан: 0

Бүгд: 10

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн С.Баярцогт танилцуулахаар тогтов.

Уг асуудлыг 10 цаг 34 минутад хэлэлцэж дуусав.

***Гурав. “Сонгогчийн нэрсийн жагсаалт, бүртгэлийн хяналтын дэд хорооны дүрэм батлах тухай” Байнгын хорооны тогтоолын төсөл***

Хэлэлцэж буй асуудалтай холбогдуулан Улсын Их Хурлын Тамгын газрын зөвлөх О.Тунгалаг, референт Г.Чагнаадорж, С.Энхцэцэг нарын бүрэлдэхүүнтэй ажлын хэсэг байлцав.

Улсын Их Хурлын гишүүн Д.Эрдэнэбат, Р.Гончигдорж нар санал хэлэв.

Уг асуудлыг хэлэлцэх асуудлаас хасахаар тогтов.

***Дөрөв. Бусад***

Хэлэлцэж буй асуудалтай холбогдуулан Улсын Их Хурлын Тамгын газрын зөвлөх О.Тунгалаг, референт Г.Чагнаадорж, С.Энхцэцэг нарын бүрэлдэхүүнтэй ажлын хэсэг байлцав.

**А.Бакей: -** “Хэвлэлийн эрх чөлөөний тухай” хуулийн төслийг хэлэлцүүлэгт бэлтгэх ажлын хэсгийн бүрэлдэхүүнд Улсын Их Хурлын гишүүн Г.Уянга, Л.Энх-Амгалан, Д.Батцогт, Олон улс судлалын дээд сургуулийн ерөнхий захирал Д.Дашпүрэв, “Глоб интернэйшнл” төрийн бус байгууллагын тэргүүн Х.Наранжаргал нарыг нэмж оруулъя гэсэн саналыг дэмжиж байгаа гишүүд гараа өргөнө үү.

Зөвшөөрсөн: 8

Татгалзсан: 2

Бүгд: 10

Гишүүдийн олонхийн саналаар дэмжигдлээ.

*Хуралдаан 10 цаг 36 минутад өндөрлөв.*

Тэмдэглэлтэй танилцсан:

ТӨРИЙН БАЙГУУЛАЛТЫН

БАЙНГЫН ХОРООНЫ ДАРГА А.БАКЕЙ

Тэмдэглэл хөтөлсөн:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД

МОНГОЛ УЛСЫН ИХ ХУРЛЫН

2012 ОНЫ НАМРЫН ЭЭЛЖИТ ЧУУЛГАНЫ

ТӨРИЙН БАЙГУУЛАЛТЫН БАЙНГЫН ХОРООНЫ 10 ДУГААР САРЫН 17-НЫ ӨДӨР (ЛХАГВА ГАРИГ)-ИЙН ХУРАЛДААНЫ ДЭЛГЭРЭНГҮЙ

ТЭМДЭГЛЭЛ

*Хуралдаан 09 цаг 35 минутад эхлэв.*

**А.Бакей: -** За Төрийн байгуулалтын байнгын хорооны ирвэл зохих гишүүдээс одоо ирц бүрдэж байна. Ч.Сайханбилэг гишүүн одоо хурал дээр нэг илтгэл тавьж байгаа юм байна. Одоо ороод ирнэ гэсэн. За Ж.Батзандан гишүүн, Р.Бурмаа гишүүн нар ирж байна. Эдгээр гишүүд ирснээр ирц бүрэн бүрдэж байна. Тийм учраас Төрийн байгуулалтын байнгын хорооны 2012 оны 10 дугаар сарын 17-ний өдрийн хуралдааныг нээснийг мэдэгдье.

Энэ дашрамд хэлэхэд манай гишүүд маань энэ 8 цагийн горимд бас шилжиж өгөхгүй байна шүү. 8 цагийн горимд шилжсэн юм чинь 17.00 цагт ажлын цаг дуусах ёстой. Дараа дараачийн хурал дээр яг зарлагдсан цаг дээр ирж байгаачээ гэж албан ёсоор дахин сануулж хэлье.

За ингээд өнөөдрийн хурлаар хэлэлцэх асуудлыг танилцуулъя. Нэгдүгээрт Монгол Улсын 2013 оны төсвийн тухай, Нийгмийн даатгалын сангийн 2013 оны төсвийн тухай, Хүний хөгжил сангийн 2013 оны төсвийн тухай хуулийн төслүүдийн хоёр дахь хэлэлцүүлгийг хэлэлцэнэ. Гарсан санал, дүгнэлтийг Төсвийн байнгын хороонд хүргүүлэх ёстой.

Хоёрдугаар асуудал бол Улсын Их Хурлын сонгуулийн тухай хуульд өөрчлөлт оруулах тухай хуулийн төсөл. За энэ асуудлын хэлэлцэх эсэхийг нь хэлэлцэнэ.

Гурав дахь нь Сонгогчийн нэрсийн жагсаалт, бүртгэлийн хяналтын дэд хорооны дүрмийг батлах тухай Байнгын хорооны тогтоолын төслийг хэлэлцэнэ. За тэгээд бусад.

Хэлэлцэх асуудалтай холбогдуулж өөр саналтай гишүүд байна уу? Байхгүй бол хэлэлцэх асуудлаа баталъя гэсэн гишүүд гараа өргөнө үү.

9-өөс 9. Хэлэлцэх асуудал батлагдлаа.

***Нэг. Монгол Улсын 2013 оны төсвийн тухай, Нийгмийн даатгалын сангийн 2013 оны төсвийн тухай, Хүний хөгжил сангийн 2013 оны төсвийн тухай хуулийн төслүүд (****хоёр дахь хэлэлцүүлэг****) (****санал дүгнэлтээ Төсвийн байнгын хороонд хүргүүлнэ****)***

Эхний асуудалд оръё. Монгол Улсын 2013 оны төсвийн тухай, Нийгмийн даатгалын сангийн 2013 оны төсвийн тухай, Хүний хөгжил сангийн 2013 оны төсвийн тухай хуулийн төслүүдийн хоёр дахь хэлэлцүүлэг байна.

За ингээд хэлэлцэх асуудалтай холбогдуулан Байнгын хорооны хуралд оролцож байгаа хүмүүсийг танилцуулъя. Асуудал оруулж байгаа Сангийн яамнаас төлөөлж Сангийн сайд Ч.Улаан, Сангийн дэд сайд С.Пүрэв, Сангийн яамны Зарлагын хэлтсийн дарга Б.Нямаа, Сангийн яамны Төсвийн хөрөнгө оруулалтын хэлтсийн дарга М.Батгэрэл, О.Хуягцогт, Н.Нарангэрэл, Б.Бат-Эрдэнэ гэсэн Сангийн яамны хэлтсийн дарга нар оролцож байна.

Мөн Байнгын хорооны эрхлэх асуудлын хүрээнд багтах Төсвийн ерөнхийлөн захирагч нарыг төлөөлж бас дараах албаны хүмүүс оролцож байгаа юм байна. Ерөнхийлөгчийн Тамгын газрын дэд дарга Ч.Сайнбилэг, Улсын Их Хурлын Тамгын газрын нарийн бичгийн дарга С.Магнайсүрэн, Үндсэн хуулийн цэцийн Тамгын газрын дарга Ч.Дашням, Үндэсний Аюулгүй байдлын зөвлөлийн Ажлын албаны дарга Д.Дашзэвэг, Сонгуулийн ерөнхий хорооны Ажлын албаны дарга Д.Баяндүүрэн, Мэргэжлийн хяналтын газрын даргын үүргийг түр орлон гүйцэтгэгч мөн үү. Дэд дарга н.Эрдэнэбилэг, Санхүү, аж ахуйн газрын дарга Ганбаатар, Шударга өрсөлдөөн, хэрэглэгчийн төлөө газрын дарга О.Магнай, Худалдан авах үйл ажиллагааны газрын дарга н.Энхжаргал, Оюуны өмчийн газрын дарга Н.Чинбат, Стандартчлал, хэмжил зүйн газрын хэлтсийн дарга Г.Зориг, мөн одоо ахлах мэргэжилтэн Д.Сүрэндагва. За Эдийн засгийн хөгжлийн яамнаас Г.Батхүрэл нарын хүмүүс оролцож байна.

За ингээд хэлэлцэж байгаа эхний асуудалтай холбогдуулж ажлын хэсгийн гишүүдээс асуух асуулттай гишүүд байна уу? Энэ төсөвтэй холбогдуулж төсвийн ерөнхийлөн захирагч нараас асууж болно. Мөн төсөвтэй холбогдуулж Улсын Их Хурлын Тамгын газар, Үндсэн хуулийн цэцээс бас одоо албан бичиг ирүүлсэн байна. Эхлээд ингээд асуух асуулттай гишүүд саналаа өгье.

За С.Баярцогт гишүүн. Өөр байхгүй бол С.Баярцогт гишүүнээр асуулт тасаллаа. С.Баярцогт гишүүн асуулт асууя.

**С.Баярцогт: -** За Байнгын хорооны гишүүдийн болон хүрэлцэн ирсэн хүмүүсийн өглөөний мэндийг хүргэе. Би Сонгуулийн ерөнхий хороо, тэгээд Үндсэн хуулийн цэц хоёроос асуулт тавих гэж байгаа юм. Сонгуулийн ерөнхий хорооны хувьд бол ирэх жил Ерөнхийлөгчийн сонгуулийн жил болно. Тэгэхээр Ерөнхийлөгчийн сонгуулийг бас машинаар тоолно. Тэгэхээр энэ бүх асуудлууд нь туссан уу? Нэг.

Хоёрдугаарт нь, Ерөнхийлөгч нэр дэвшсэн хоёр хүн хоёулаа хамгаалалттай байдаг. Тэгээд тэр хамгаалалтын зардлууд, холбогдох зардлууд нь туссан уу гэсэн ийм хоёр асуулт байна.

Гуравдугаарт нь, Үндсэн хуулийн цэцээс тавьж байгаа асуудлыг Үндсэн хуулийн цэцийг төлөөлж ирсэн хүнээс тодруулах гэсэн юм.

**А.Бакей: -** За Д.Баяндүүрэн дарга хариулах уу?

**Д.Баяндүүрэн: -** 2013 оны Ерөнхийлөгчийн сонгуулийн зардлыг Сонгуулийн ерөнхий хорооноос төсөвлөж оруулж байгаа. Тэгээд энэ зардалд цагдаагийн хамгаалалтын зардал, Улсын бүртгэлийн газраас тэр сонгогчийн бүртгэлтэй холбоотой зардал бол сонгуулийн төсөвт тусгагдаагүй. Яагаад гэхээр зэрэг энэ орон нутгийн сонгуулийн хуулиараа бол, сая шинэ баталсан хуулиар бол тухай тухайн байгууллагуудынх нь төсөвт тусгана гэсэн ийм заалт явж байгаа. Хэрвээ Ерөнхийлөгчийн сонгуулийн хувьд яг ийм төрлийн заалт орох юм бол, шинээр нэмэгдэж орох юм бол энэ төрлийн зардлууд бол тухайн тухайн байгууллагууд, өөрөөр хэлэх юм бол цагдаагийн байгууллага, улсын бүртгэлийн байгууллагын зардалд тусгагдах тийм боломжтой болов уу гэж бодож байгаа.

Хамгаалалтын зардал бол Сонгуулийн ерөнхий хорооны энэ сонгуулийн зардалд тусгагдаагүй байгаа гэдгийг хэлмээр байна.

**А.Бакей: -** Тэгээд нөгөө автоматаар тоолох холбоотой зардал тусгагдсан юм уу?

**Д.Баяндүүрэн: -** Автоматаар тоолохтой холбоотой зардлууд тусгагдсан байгаа. Сонгуулийн автоматжуулсан систем бол хоёр хэсгээс бүрдэж байгаа шүү дээ. Нэг хэсэг нь бол сонгогчийн бүртгэлтэй холбоотой хэсэг, нөгөө хэсэг нь бол сонгуулийн саналыг автоматаар тоолох машин техниктэй холбоотой гэсэн ийм хоёр зардлаас бүрдэж байгаа.

Тоолохтой холбоотой зардал нь Сонгуулийн ерөнхий хорооноос төсөвлөсөн зардалд сууж байгаа. Бүртгэлтэй холбоотой зардал нь тусгагдаагүй гэдгийг хэлмээр байна.

**Ч.Улаан: -** Сонгуулийн ерөнхий хорооны зардалд тусаагүй, нөгөө газрынхаа зардалд бол байж байгаа шүү дээ.

**С.Баярцогт: -** Нөгөө холбогдох газруудынхаа зардалд туссан юм уу? Би Сонгуулийн ерөнхий хорооноос асууж байна. Би гол нь одоо ингээд цаашдаа бусад газруудад нь тусгасан тусгаагүй гэдгийг хэн хариуцах юм бэ гэдгийг нь тодорхой болгохгүй бол ингээд хаягдаад яваад байгаа байхгүй юу.

**Ч.Сайханбилэг: -** Тийм. Би С.Баярцогт гишүүний асуулт дээр нэмээд асуучихъя. Одоо наадахаа та нар ингээд бид нар яг хуулиараа хамаатай энэ юмаа тусгаад нөгөөдүүл нь бусад байгууллага дээр тусна гэдгээ хаячихаад байгаа байхгүй юу. Тэрнээс чинь болоод одоо орон нутгийн сонгууль зохион байгуулах 2.3 тэрбум төгрөгийг хаанаас хэн авах нь огт зохицуулалтгүй хаягдчихаад явж байна. Ийм юмыг дараа дараагийн сонгууль дээр битгий гаргаачээ. Одоо жишээлбэл сая С.Баярцогт гишүүн асуусан. Ирэх жилийн хамгаалалтынх нь зардлыг нь Сонгуулийн ерөнхий хороо бүгдийг нь төсөвлөж орж ирээд өөрсдөө яг бүтэн хариуцаад, тэр байгууллагынх нь нөгөө төсөв дээр нь. Танай дээр тусахгүй байж болно. Гэхдээ нөгөө байгууллагын төсөв дээр нь тусна тусаагүй юу гэдгээ энэ Их Хурал дээр хэлж байхгүй бол ер нь байгууллагуудын хоорондын үйл ажиллагааны энэ юунаас, зохион байгуулалтаа дутуу хийснээс болоод одоо орон нутаг дээр бид нар 2.3-ын толгойны өвчтэй болчихоод явж байгаа шүү дээ. Энэ юмаа Сонгуулийн ерөнхий хороо, ерөнхий сонгууль зохион байгуулна гэдгээрээ та нар ерөнхийд нь хараад хийхгүй бол энийг чинь дандаа тухайн үед нь археологийн олдвор шиг ингээд гэнэт юм гарч ирээд хүндрэлүүд учраад байна.

Тийм учраас Ерөнхийлөгчийн сонгуулийнхаа бүх зардлыг Сонгуулийн ерөнхий хороо хариуцаад бусад байгууллагын төсөв дээр нь тусаагүй юмыгаа бас хамт оруулж ирээчээ гэдэг ийм л саналтай байгаад байгаа юм.

**А.Бакей: -** Асуулт эхлээд явж байгаа. Тийм ээ. Тодруулж хариулъя.

**Д.Баяндүүрэн: -** Тийм. Орон нутгийн сонгуультай холбоотой зардал дээр бол гэнэт хууль сая батлагдсан учраас ийм зүйл гарсан байх. Тэгэхдээ энэ хууль одоо яг хэрэгжих явцад бол бид нар тухай тухайн байгууллагууд руу нь албан бичиг хүргүүлсэн байгаа. Сонгуулийн ерөнхий хорооноос улсын бүртгэлийн байгууллага болон цагдаагийн байгууллагад. Ийм зардлууд бол танай байгууллагын төсөвт тусаж санхүүжигдэх ёстой болох нь байна шүү. Цаашдаа бас 2013 оныхоо зардалд ийм зардлыг бас тусгаж ингэж явах шаардлагатай байна шүү гэдгийг албан ёсны бичгийг Сонгуулийн ерөнхий хорооноос явуулсан байгаа гэдгийг хэлмээр байна.

**А.Бакей: -** За Үндсэн хуулийн цэцийн Тамгын газрын дарга Ч.Дашням. За Ч.Дашням.

**Ч.Дашням: -** 2013 оны төсвийг Сангийн яам нь дээр хянагдаж байх явцад бид бол тодорхой саналууд тавьж, Төрийн байгуулалтын байнгын хороо бол Сангийн яаманд асуудлаа тавьсан. Ингээд Сангийн яаман дээр энэ төсвийн төсөл боловсрогдох явцад бид бол одоо санал нэгдсэн. Одоо Засгийн газраас оруулж ирсэн энэ төсвийн төслийн хэмжээнд асуудал шийдэгдэхэд бид тусгайлан өөр хүсэлт байхгүй гэж ингэж үзэж байгаа.

**А.Бакей: -** Болсон уу. Тийм ээ. За тодруулах уу, үгүй юу? Асуулт уг нь тасалсан байсан. За Н.Батцэрэг гишүүн асууя.

**Н.Батцэрэг: -** Баярлалаа. Та бүгдийн өглөөний амрыг эрье. Энэ тараасан материал дээр Шадар сайдын багц дотор тэр шинэ байгуулагдаж байгаа Засгийн газрын худалдан авах ажиллагаа зохион байгуулах агентлагийн төсвийг ерөөсөө харахгүй байх юм. Түрүүн бол энд дарга нь байгаа гэж танилцуулсан. Энэ багцад байгаа төсвийнх нь талаар мэдээлэл авмаар байх юм. Хэнээс авах вэ? Хариуцаж байгаа дарга нь. Н.Энхжаргал дарга уу? Энэ тараасан материалд алга л даа ерөөсөө. Дараа нь бас нэг асуулт байгаа шүү дарга аа.

**Д.Энхжаргал: -** Энэ 2013 оны төсвийн тодотголд орсон материалууд бол Засгийн газарт 1 тэрбум 555.0 сая орчим төгрөг байсан. Би одоогийн байдлаар ажлаа дөнгөж эхлүүлж явж байгаа учраас энэ мэдээлэл бол Сангийн яамнаас бид нарт хараахан ирээгүй байгаа. Холбогдох хүмүүст нь албан бичиг явуулчихсан байгаа.

**С.Баярцогт: -** Н.Батцэрэг гишүүний асуугаад байгааг Сангийн яамныхан хариулаач. Нэгтгэл дээр чинь байгаа юм уу, байхгүй юм уу гэж асуугаад байна шүү дээ.

**Ч.Улаан: -** За худалдан авах ажиллагааны агентлагийн төсвийг бол бид нар нийтлэг зарчмын дагуу бодоод тусгачихсан байгаа. Яагаад гэвэл шинээр байгуулагдана. Орон тоо нь одоо Засгийн газрын хуралдаанаар ороод одоо тогтчихсон. Тэгэхээр тэр хэмжээнд нь бид нар шаардлагатай төсвийг нь бол төсөв дээр бүрэн суулгаж өгсөн байгаа.

**А.Бакей: -** За төсөвт суусан юм байна. Тийм ээ. Н.Батцэрэг гишүүн асуулт дууссан уу?

**Н.Батцэрэг: -** Арай дуусаагүй байна. За яах вэ дараад нь саналаа хэлнэ. Энэ бас С.Магнай даргаас нэг асуулт асуудаг юм уу гэж бодсон юм. Зүгээр хэрэглэгчдийн эрх ашгийг хамгаалах, энэ шударга өрсөлдөөний чиглэлээр ажилладаг хүмүүс хэлж байсан л даа. Манай байгууллагын эрэлт бол сүүлийн үед их байгаа шүү. Хийх ажлын төлөвлөгөө одоо олон түмэнд, нийгэмд хүрч ажиллахаар төлөвлөсөн зүйлүүд бол тун багагүй байна гээд. Би О.Магнай даргаас энэ жилийн төлөвлөсөн төсөв чинь чинь танай байгууллагын 2013 онд хийхээр төлөвлөж байгаа ажилтай хэр уялдаж чадсан бэ гэж асуух гээд байгаа юм.

**О.Магнай: -** Ер нь боломжийн гэж ойлгож болно. Тийм.

**А.Бакей: -** За баярлалаа. За өөр асуулт байхгүй юу. Тийм ээ. За асуулт дууслаа. Одоо хэлэлцэж байгаа асуудалтай холбогдуулж санал хэлэх гишүүд байвал саналаа хэлье. Байхгүй юу. За байхгүй бол энэ ирсэн зарчмын зөрүүтэй саналуудыг танилцуулаад санал хураалгая.

Энэнээс өмнө бол тэр түрүүн бас асуултаар, саналаар бас гарч байна л даа. Ер нь Сонгуулийн ерөнхий хороо тэр холбогдох сонгуультай холбоотой холбогдох зардлыг нэгтгэсэн дүнгээр нь оруулж ирж танилцуулж байхгүй бол орхигдчихоод байгаа. Жишээлбэл, сая орон нутгийн сонгуулийн хуулийн дагуу орон нутгийн сонгуулийг зохион байгуулъя гэхэд Улсын бүртгэлийн ерөнхий газраас одоо яг хариуцсан ажлаа гүйцэтгэх зардал орхигдсон байна.

Урьд нь Улсын Их Хурлын сонгууль дээр ч гэсэн бараг орхигдсон байсан гэсэн. Тэгээд ийм маягаар одоо ингээд салангид, зөвхөн өөрсдийнхөө хүрээний юу чинь орсон байвал тэгээд санаа амраад явж байж болохгүй. Сонгууль гэдэг чинь нэгдмэл нэг үйл ажиллагаа байгаа шүү дээ. Тэгэхээр энийг бол цаашдаа энэ протоколд тэмдэглүүлье. Дараа дараачийн юунд, төсвийн төлөвлөлт дээр Сонгуулийн ерөнхий хороо холбогдох асуудлуудыг бүрэн багтааж, холбогдох газраас нь санал аваад тэгээд оруулж ирж байгаарай гэж.

За тэр Улсын бүртгэлийн ерөнхий газар, за Цагдаагийн ерөнхий газар бол магадгүй орхигдсон байвал Хууль зүйн байнгын хороогоор, харъяалагдах Байнгын хороогоор дамжуулан одоо оруулж ирэхээс өөр аргагүй болох нь.

За эхлээд Улсын Их Хурлын Тамгын газраас бас одоо санал оруулж ирсэн байгаа. Энэ 2012 оны 08 дугаар сарын 14-ний өдрийн хуралдаанаараа хэлэлцээд, Төсвийн байнгын хорооны хуралдаанаар. Улсын Их Хурлын төсвийн хязгаарт багтааж өөрийнхөө төсвийг, мөн одоо урсгал зардал, хөрөнгө оруулалтын арга хэмжээний төсвийг одоо шийдвэрлээд, тэрийгээ Төсвийн байнгын хорооны хуралдаанаар мөн хэлэлцүүлээд албан бичиг ирж Сангийн яаманд хүргүүлсэн байна.

За тэгээд Улсын Их Хурлын тухай хуулийн 42 дугаар зүйлийн 42.4 дэх хэсэгт Засгийн газар, Улсын Их Хурлын төсвийн төслийг Улсын төсвийн төсөлд бүрэн тусгаж, Улсын Их Хуралд өргөн мэдүүлж батлуулна гэсэн ийм заалт байдаг юм байна. Тэгэхээр энэ заалт одоо зөрчигдөх маягаар энэ төсвийн төсөл, ялангуяа хөрөнгө оруулалтын төсөл орж ирсэн. Тийм учраас Улсын Их Хурлын Тамгын газрын хөрөнгө оруулалтын төсвийн төслийг 701.4 мянган төгрөгөөр бууруулж. Мянган төгрөг юм уу, сая төгрөг юм уу энэ чинь. Сая төгрөг байх л даа. Та нар буруу бичсэн байна шүү. 701.4 сая төгрөгөөр бууруулж Улсын Их Хуралд өргөн мэдүүлсэн байна. Энэ одоо яг бүрэн хэмжээгээр нь тусгах гэсэн ийм санал оруулж ирсэн байна. Энэ дээр тайлбар байх уу? Ч.Улаан сайд.

**Ч.Улаан: -** Хөрөнгө оруулалт дээр бид дэлгэрэнгүй тайлбар хийж чадахгүй байна. Манай Эдийн засаг, хөгжлийн яамныхан маань тодруулаад өгөх нь зүйтэй байх. Бид бол ер нь энэ жил нэг тийм л зарчим барьсан шүү дээ. Энэ зайлшгүй хараат бус байдлыг нь хангах ёстой төрийн институциудын төсвийг бол бид нэг бүрчлэн, байгууллага нэг бүртэй тохирч ингэж батлуулсан байгаа.

Сонгуультай холбоотой тэр цагдаагийн зардал, дээрээс нь нэр дэвшигчдийн хамгаалалтын зардал гээд энэ зардлууд бол энэ үйлчилгээг хэрэгжүүлдэг байгууллагынхаа зардал дотор суугаад явж байгаа. Бид нар өссөн дүнгээр нь одоо баталж өгч байгаа шүү дээ. Түүнээс биш тэр дотроос нь Цагдаагийн байгууллагын төсөв, үүнээс орон нутагт тооллогын машин хүргэх зардал гэж ингэж задалдаггүй. Нийт дүнг нь бодоод, нэмэгдэж байгаа хэрэгцээг нь бодоод өсгөөд ингээд дүндээ баталчихсан байгаа. Тэгэхээр энэ батлагдсан дүн дотроосоо энийгээ одоо хэрэгжүүлээд явах бололцоотой гэж бид нар үзэж байгаа.

**А.Бакей: -** За тайлбар юм байна. Тэгэхдээ би түрүүн Улсын Их Хурлын тухай хуулийн холбогдох заалтыг тодорхой уншиж өгсөн. Энийг бол хэрвээ одоо Улсын Их Хурал өөрөө төсвийн төслөө боловсруулж байх явцдаа гаргасан саналыг нь төсвийг зохиож байгаа холбогдох яам бүрэн хэмжээгээр нь оруулж ирээд хасахаар бол яг хэлэлцэх явцдаа Улсын Их Хурал өөрөө хасах ёстой юм билээ шүү. Нэмэх хасахыг нь.

Тийм учраас энэ саналын томъёоллыг хураалгая. Улсын Их Хурлын Тамгын газрын...

**С.Баярцогт: -** Нэг ийм зарчим байгаа юм. Тодорхой зүйлийг нэмж болно. Нэмэх юм бол Засгийн газраас оруулж ирсэн зардлын хязгаарыг бол зардлыг нэмэгдүүлж болохгүй гэсэн зарчмыг бид нар Засгийн газрын мөрийн хөтөлбөрт баталсан шүү дээ. Тийм учраас юм нэмж байгаа бол яг тэрэнтэй таарсан зарлагыг хасах ёстой болж байгаа байхгүй юу.

Тэгээд өчигдөр бид нар Хууль зүйн байнгын хороон дээр яриад хэрвээ юм нэмэгдүүлж байгаа бол хас гээд, тэгээд хөрөнгө оруулалтаас 10.0 орчим тэрбум төгрөгийг хасъя гэдэг санал гаргаж байж бид нар ийм юм нэмж оруулъя гэдэг ийм санал гаргасан юм. Тийм учраас одоо хэрвээ энэ Улсын Их Хурлын хуулийн дагуу 701.4 сая төгрөгийг одоо оруулна гэж ингэж тооцох юм бол яг ийм хэмжээний зардлыг бас хасах саналыг зэрэг оруулах хэрэгтэй. Тэгж байж оруулж ирсэн төсвийн орлого, зарлага бол баланслагдана. Тэгэхгүй бол энэ ингээд зарлага нэмэгдсээр байгаад төсвийн алдагдал бол 2-оосоо даваад явчихна шүү дээ. Ийм зарчим ярилцах хэрэгтэй.

**А.Бакей: -** Энэ асуудалтай холбогдуулж уу? За Д.Эрдэнэбат дарга.

**Д.Эрдэнэбат: -** Ийм байгаа юм л даа. Сангийн яам ч гэсэн энэ дээр анхаармаар байгаа юм. Энэ зардлын өөрчлөлт голцуу дандаа хөрөнгө оруулалтын тал дээр хийгдээд байгаа. Тэгэхээр энэ хөрөнгө оруулалттай холбоотой асуудлаар нийт хөрөнгө оруулалт чинь 2013 оныхоо хөрөнгө оруулалтыг харж байгаад тэгээд тэрнээсээ хассаныхаа зөрүүгээр бусад асуудлыг багцад нь Сангийн яам шийдмээр юм шиг байгаа юм. Тэгэхгүй бол ингээд яам болгон өөр өөрийнхөө саналыг гаргаж ирдэг. Газар болгон өөр өөрийнхөө саналыг гаргаж ирдэг. Тэгээд энийгээ нэг багцад нь авч үзээд оруулбал яасан юм бэ. Энэ талаар бас Сангийн яам тусдаа нэг хөрөнгө оруулалтынхаа асуудлаар нэг ярилцах хэрэгтэй юм шиг байна шүү.

**А.Бакей: -** Тэгэхээр ийм санал гарлаа шүү дээ. Яах вэ ер нь хөрөнгө оруулалтаа ч юм уу, тодорхой одоо юун дээр зардал нэмэгдэхээр бол яг тэр хэмжээнд нь нөгөө талд нь балансжуулж одоо зардлыг нь хасах тухай тийм Засгийн газрын тухай хуульд заалт байгаа юм байна. Тийм ээ. Тэгэхээр энийгээ яаж зохицуулах юм. Сангийн сайд Ч.Улаан одоо тайлбар тавих уу?

**Ч.Улаан: -** Хөрөнгө оруулалт дээр бол энэ жил Сангийн яам одоо объект хасъя, нэмье гэж ерөөсөө огт тэгж хандаагүй. Яагаад гэвэл хөрөнгө оруулалт маань Эдийн засаг, хөгжлийн яам руу одоо шилжсэн. Эдийн засаг, хөгжлийн яам маань хянаад одоо энэ дүнд нь багтаагаад ингээд объектоо оруулж ирсэн. Тэгэхээр энэ талаар бол дэлгэрэнгүй тайлбар өгвөл бид нар бас үндэслэлтэй хэлж чадахгүй байна. Энэ Эдийн засгийн яамныхан маань хэлэх нь зүйтэй байх.

Ер нь хөрөнгө оруулалт дээр цааш нь журамламаар хэд хэдэн асуудал байгаа. Хуулийн хувьд энэ шинэ бүтэцтэй холбоотой. Ер нь Төсвийн тухай хуулиар бол 50.0 тэрбум төгрөгөөс доош төсөвт өртөгтэй хөрөнгө оруулалтыг төлөвлөх төсөвлөх асуудал нь бол Сангийн сайдад одоо хамаарахаар ийм заалт байгаа. Тэгэхээр энэ хөрөнгө оруулалтыг дотор нь оновчтой зааглах энэ асуудлаа бид бас одоо ингээд хоёр талаасаа ажлын хэсгүүд гаргаад ажиллаж энийгээ цэгцэлнэ гэж бодож байгаа. Тийм учраас энийгээ цаашдаа юу яах нь зөв байх.

За одоо ингээд хөрөнгө оруулалт дээр объект нэмэгдвэл дүн дотроо зохицуулаа гэдэг үүргийг хоёр яаманд өгөх хэрэгтэй. Эдийн засгийн яам, Сангийн яам хоёрт.

**А.Бакей: -** За энэ эхний асуудлаар санал хураалгахаас өмнө бас Улсын Их Хурлын Тамгын газрын нарийн бичгийн дарга С.Магнайсүрэн бас тайлбар хэл дээ.

**С.Магнайсүрэн: -** 2013 оны төсөвт Их Хурлын төсвийн хөрөнгө оруулалтаас 701.4 сая төгрөгийн хөрөнгө оруулалт хасагдаж орж ирсэн. Яг одоо ингээд. Уг нь зарчмын хувьд бол бүрэн тусгагдаад, тэгээд одоо шаардлагатай бол хасах асуудлыг уг нь ярьж байх ёстой л доо. Тэгээд одоо бол ингээд нөгөө хасагдаад ороод ирэхээр зэрэг бид нар одоо шинээр юм нэмүүлэх гэж байгаа юм шиг бол ингэж харагдаад. Энэ нь одоо жаахан нөгөө талаасаа тийм буруу ойлголт төрөхөөр болчихоод байгаа юм. Тийм учраас энэ 701.4 сая төгрөгийг бол бидний төлөвлөсний дагуу, хуулийн дагуу нэгтгэгдээд нэмэгдэх ёстой. Тийм учраас зарчмын хувьд дэмжиж өгөөчээ гэсэн ийм л байр суурьтай байна.

**А.Бакей: -** За ийм тайлбар. За тэгвэл зүгээр яах вэ ер нь бол тэр Улсын Их Хурлын тухай хуулийн. Би дахиад уншъя. 42.4-д бол ингэсэн байгаа шүү дээ. Засгийн газар бол Улсын Их Хурлын төсвийн төслийг улсын төсвийн төсөлд бүрэн тусгаж Улсын Их Хуралд өргөн мэдүүлж батлуулна гэсэн тодорхой хууль байж байгаа байхгүй юу. Тэрийг урьдчилаад холбогдох Байнгын хороогоор өгөөд байхад дутуу оруулж ирсэн. Түрүүн төсвийн тодотгол дээр ч гэсэн ийм асуудал гарсан шүү.

За тэгэхээр саяны, хэрвээ одоо нэмэгдэхээр бол, хөрөнгө оруулалт дээр. Зардал нь бол эргээд тэнцвэржүүлэх, дүнгээр нь, дүн дотроо багтаах гэсэн тийм санал гарч байна. Энэ бол бусад дараа дараачийн санал хураалт дээр бас адилхан гарах байх. За юу ч гэсэн Улсын Их Хурлын Тамгын газрын 2013 оны хөрөнгө оруулалтын төсвийн төсөлд 701.4 сая төгрөгөөр нэмэгдүүлье гэсэн санал хураалтаар, саналаар санал хураалт явуулъя.

**Д.Эрдэнэбат: -** А.Бакей гишүүн ээ, нэмэгдүүлье гэдгээр хураах нь буруу шүү дээ. Наадах чинь нэмэгдүүлье гэхээр бидний сая ярьж байсан, С.Баярцогт гишүүн бид хоёрын ярьж байсан.

Хамгийн, ер нь логикоор ингэж хураамаар байгаа юм. Одоо Сангийн яам, Эдийн засгийн хөгжлийн яам хоёр энэ зөрүү гарч байгаа хөрөнгө оруулалтын, яам, Тамгын газруудын саналыг нэгтгээд эргүүлж орж ирж яръя гэсэн санал хурааж болно. Тэгэхгүй бол наадах чинь бүх юм задраад явчих гээд байгаа байхгүй юу. Одоо яам болгон, газар болгон өөр өөрийнхөө амбицийг илэрхийлж байна шүү дээ. Тэрийг нь тус тусад нь санал хураах юм бол наадах чинь өөрөө зарчмын хувьд аягүй буруу болно.

**С.Баярцогт: -** Хууль зүйн байнгын хороон дээр бол ингэж санал хураагдсан л даа. Тодорхой хэмжээний, 500 орчим сая төгрөгийн хөрөнгө оруулалт нэмэгдүүлээд. Тэгэхдээ зөрүүлээд 10.0 тэрбум төгрөгийн хөрөнгө оруулалт хасъя гэдэг саналтай зэрэг хураагдсан байхгүй юу. Тэгж байж нөгөө дэмжлэг авч байсан байхгүй юу. Тэгэхээр одоо ингээд орж байгаа санал болгон орлого, зарлагатайгаа хуваагдаж ингэж явах хэрэгтэй.

Түрүүн тэгээд яах вэ Ч.Улаан сайд сая нэг найруулга хэлсэн шүү дээ. Энийг дэмжсэн тохиолдолд одоо орж ирсэн зарлага дотроо багтаагаад.

**А.Бакей: -** Би бол эхлээд энэ санал хураалгачихаад. Наад дүн дотроо ерөнхийдөө Эдийн засгийн хөгжлийн яам, Сангийн яам хоёр тохироод энэ дотроо зохицуулж ирэх тухай асуудлыг нэгдсэн журмаар хураалгах гээд байгаа байхгүй юу.

**Ч.Улаан: -** Тэгэхээр энэ төсвийг Их Хурал өөрөө хүлээж аваад өөр дээр хэлэлцэж байгаа. Тэгэхээр зэрэг одоо бол ийм дүнд нь багтаасан жижиг зохицуулалт хийвэл энэ их хурал өөрөө өөрийнхөө бүтцээр дамжуулаад хийчих учиртай л даа. Тэгэхээр Төсвийн байнгын хороондоо энэ саналаа уламжлаад, хөрөнгө оруулалтынхаа дүн дотор зохицуулалт хийгээд энэ арга хэмжээг багтааж тусга гэдэг саналыг Төсвийн байнгын хороондоо оруулах хэрэгтэй. Төсвийн байнгын хороо маань дүнгээрээ энэ төсвийгөө одоо ингээд тийм тийм өөрчлөлтүүдийг нь орууллаа. Энийг нь одоо ингэж зохицууллаа гээд эргээд чуулгандаа илтгэнэ шүү дээ. Тийм учраас энэ дарааллаараа явах нь зөв. Төсвийн байнгын хороо бол эргээд тооцоон дээр суух дээрээ бол одоо хоёр яамыг дуудаад хамтраад сууна шүү дээ. Тэгэхээр энэ горимоор явбал яасан юм.

**А.Бакей: -** За тэгвэл ямар ч гэсэн санал хураалгахаараа хураалгаад, энийг бол зарчмын хувьд бол одоо дүн дотроо багтааж Сангийн яам, Эдийн засгийн хөгжлийн яамтай одоо тохиролцсоны үндсэн дээр Төсвийн байнгын хороонд нэгтгэж зохицуулъя гэсэн ийм утгаар санал хураалт явуулъя. Энэ саналыг дэмжиж байгаа гишүүд гараа өргөх үү.

9-өөс 8. Энэ санал дэмжигдлээ.

Дараагийн санал. Ерөнхийлөгчийн Тамгын газраас мөн адилхан ийм санал иржээ. Гишүүдэд тараасан байгаа байх бодвол.

2013 онд Монгол Улсын Ерөнхийлөгчийн бүрэн эрхийн хугацаанд бодлого, үйл ажиллагааны хөтөлбөрийг хэрэгжүүлэх сүүлийн жилд 2013 оны Монгол Улсын Ерөнхийлөгчийн төсвийн төслийг 6157.6 тэрбум, зөвлөхүүдийнх. Энэ чинь юу вэ. Сая нэг зуун далан таван тэрбумаар тус тус төлөвлөсөн. За үүнд гэчихээд. За ийм ийм гээд Тамгын газрын 2013 оны төсвийн төслийг 3143.6 тэрбум, хөрөнгө оруулалтын саналыг 516.9 тэрбумаар тус тус төлөвлөж Сангийн яамаар хянуулан Засгийн газраар хэлэлцүүлэн Улсын Их Хуралд өргөн мэдүүлсэн.

Монгол Улсын Ерөнхийлөгчийн 2013 оны төсвийн саналыг Сангийн яам хянаж Засгийн газрын өргөн мэдүүлсэн хэмжээгээр баталж төрийн институциуд улс орны хөгжил, ард иргэдийнхээ амьдралын сайн сайханы төлөө бие биенээ дэмжин хамтран ажиллахыг хүсье гэсэн байна. Тэгэхээр энэ чинь. Ч.Сайнбилэг дарга энийг тодруулъя. Ерөөсөө ойлгогдохгүй байна. Ямар санал тавьж байгаа нь мэдэгдэхгүй байна.

**Ч.Улаан: -** Энэ уг нь Ерөнхийлөгчийн Тамгын газрын саналыг бид нар Тамгын газрынх нь саналын үндсэн дээр тохиролцоод ингээд баталчихсан юм. Тэгэхээр зэрэг энэ дээр бол одоо ямар нэг асуудал гарахгүй болов уу гэж бид ухаандаа бодож байгаа юм. 2013 онд бол 11.4 тэрбум төгрөг болж Тамгын газрын өөрийнх нь саналаар батлагдсан. Энэ бол энэ жилийн тодотгосон төсвөөс 6.4 тэрбум төгрөгөөр нэмэгдэж байгаа. Бараг одоо хоёр дахин нэмэгдэж байна шүү дээ. Тийм учраас бид энэ төрийн институциудын хараат бус байдлыг хангах хүрээнд энэ жил бас нэлээн томоохон алхам хийсэн гэж бид тооцож байгаа юм. Тэгэхээр энэ бидний саналыг дэмжиж өгсөн санал юм болов уу гэж би ойлголоо. Сая наад уншиж байгааг нь сонсоод.

**А.Бакей: -** Ч.Сайнбилэг дарга тодруулъя. Энд энэ санал хураах шаардлага харагдахгүй байна.

**С.Баярцогт: -** А.Бакей гишүүн ээ, юу шүү дээ. Байгууллага санал оруулж ирээд энд хураалгах эрх байхгүй. Одоо бол Улсын Их Хурлын гишүүд санал гаргана. Зарчмын зөрүүтэй санал гаргавал хураалгана. Тэрнээс байгууллагууд хүсэлт ирүүлээд ийм хүсэлт ирүүлсэн байна л гэж сонсгоно шүү дээ.

**А.Бакей: -** Тийм ээ тийм. Сонсгож байгаа. Тийм ээ. За энийг бол яах вэ ерөнхийдөө сонслоо. Тодорхой гишүүдийн зүгээс санал ирээгүй байна.

М.Зоригт гишүүн зарчмын зөрүүтэй санал ирүүлсэн байна. Сүхбаатар аймгийн Халзан сумын Засаг даргын Тамгын газрын барилга барих гэсэн байна. Хаалтанд Засаг даргын Тамгын газрын байрны юу гэж байна вэ энэ чинь одоо.

**Ч.Улаан: -** За ер нь аянганд ниргүүлээд..

**А.Бакей: -** Өө аянганы улмаас бүрэн шатсан гэж байна. Та ч сайн мэдэж байна. Төсөвт өртөг 900.0 сая төгрөгийн санхүүжилтийг 2013 оны төсвийн тухай хуульд тусгах. Санал гаргасан М.Зоригт гишүүн гэсэн байна. Энэ дээр Ч.Улаан сайд тайлбар хэлэх үү?

**Ч.Улаан: -** Болсон явдал бол яах аргагүй аянганд ниргүүлээд Засаг даргын Тамгын газар шатчихсан. Тэгэхээр төрийн байгууллага үйл ажиллагаа явуулах бололцоо байхгүй болчихсон байгаа өнөөдөр. Тэгэхээр энэ одоо зайлшгүй хэрэгцээтэй объект байгаа юм. Гэхдээ хөрөнгө оруулалтын бодлогыг бол Эдийн засаг, хөгжлийн яам маань одоо нэгтгээд боловсруулсан.

За би бол дуун дээр энийг батлаад өгөхийг л хүсэлгүй яах вэ. Гэхдээ нөгөө хуулиар тавьчихсан, нөгөө бэлтгэл хангагдсан, зураг төсөв хийгдсэн объект төсөвт тусна гэсэн хуулийн заалтад хамаарагдаад ингээд хойшилчихов уу даа гэж бид нар бодож байна. Эдийн засгийн яам маань энэ дээр бас тайлбар хэлэх байх аа. Би бол одоо мэдээжийн хэрэг дэмжилгүй яах вэ.

**А.Бакей: -** Эдийн засаг, хөгжлийн яамнаас хүн байна уу?

**Г.Батхүрэл: -** За яах аргагүй энэ арга хэмжээ бол нөгөө төсвийн хуулиар сая Ч.Улаан сайдын хэлдэгээр нэгдүгээрт зураг төсөв, ТЭЗҮ байх ёстой. Хоёрдугаарт, төсвийн шинэ хуулийн дагуу орон нутгийн өөрсдийнх нь төсвийн арга хэмжээгээр хэрэгжүүлэх ийм арга хэмжээ байгаа. Яагаад гэвэл орон нутгийн өмчид хамаарах учраас.

**А.Бакей: -** За ийм тайлбартай байна.

**Ж.Батзандан: -** Санал хэлж болох уу?

**А.Бакей: -** За болно.

**Д.Эрдэнэбат: -** Наадах чинь үнэхээр зайлшгүй хөрөнгө оруулалт мөн үү гэвэл мөн л дээ. Тэгэхдээ энийг зүгээр тусгайлан бас хөрөнгө оруулалтад шинээр оруулж батлах гарц бас байхгүй. Тийм учраас түрүүн бид нар нэг саналын хувьд Эдийн засгийн яам бас анхаарч байх хэрэгтэй. Тийм ээ. Нөгөө хөрөнгө оруулалтын жагсаалт дээрээсээ харж байгаад. Одоо миний зүгээр хөрөнгө оруулалтын жагсаалт энд байгаа шүү. Зүгээр талбай тохижуулах гэсэн ажилд 900.0 сая төгрөг төлөвлөчихсөн яваа тийм замбараагүй зардлаа хасаад, тэгээд ийм зайлшгүй юманд оруулах юмнуудаа ёстой Төсвийн байнгын хороон дээр түрүүний ярьсан мотивоор оруулаад явах нь зөв байх аа. Түүнээс биш энэ дээр тусад нь жичид нь энийг дэмжье гэдэг санал хураалт бас л буруу болно шүү гэдгийг би хэлж байна. Ерөнхийд нь бол наадах чинь зайлшгүй. Тэр олон зуун тэрбумын хөрөнгө оруулалтын дэргэд бол зайлшгүй ганц нэг юмыг нь хасаад оруулах шаардлага байна уу гэвэл байгаа гэдгийг бүгдээрээ харж байна.

**А.Бакей: -** За ойлголоо. Ж.Батзандан гишүүн санал байна уу? Энэ асуудалтай холбогдуулж.

**Ж.Батзандан: -** Тэгэхээр би зарим объектуудыг. Халзан сумын барилгыг би сайн мэднэ л дээ. Иргэдээс маш их хүсэлт өргөдөл ирж байгаа. Захиргааны байшин барилга нь байхгүй болчихсон. Тэгэхээр манай төсөв зохиогчид зарим объектыг бол зураг төсөл нь бэлэн болоогүй ч гэсэн төсөөтэй, урьд нь барьж байсан зураг төсвийг ашиглаад зарим объектыг барих үнийн дүнг төсөвт тусгаад байгаа юм. Тэр бол болоод байгаа юм. Тэр дээр асуудал үүсэхгүй явуулаад байгаа.

Тэгэхээр би бол наад Халзан сумын, сумын төвийн захиргааны барилгыг барьдаг, барьж байсан жишиг зураг төсвүүд бол байгаа. Яг ингээд нэг төсөв зохиогчдоос орж ирж байгаа саналыг харахаар ний нуугүй хэлэхэд өөрийнхөө тойрог дээр барих юмыг бол зүтгүүлж байгаад бариад байгаа юм. Ийм зураг төсөв. Энэтэй адилхан урьд нь барьж байсан зураг төсвийн дагуу одоо барих гэж байгаа гээд тусгуулаад байгаа.

Тэгэхээр М.Зоригт гишүүний саналыг. М.Зоригт гишүүн өөрөө ирсэн үү. Алга байна уу. М.Зоригт гишүүний саналыг би бас дэмжиж байна гэдгээ хэлчихмээр байна. Төсөвт суулгуулъя. Тэр орон нутгийн хөгжлийн сан, өөр төсөв хөрөнгө юу байна. Дэмий үрэлгэн баахан зардлууд байгаа. Аймаг болгонд цэнгэлдэх хүрээлэн барина гэсэн зардлууд байх жишээтэй. Улаанбаатар хотод баахан хөлбөмбөгийн талбай барих гэж байгаа гэсэн. Илүүдэл зардлууд ч байгаа. Тэр зардлуудаас нь танаж байгаад наад асуудлаа оруулж өгөх нь зүйтэй байхаа гэдэг саналыг дэвшүүлж байна.

**А.Бакей: -** За баярлалаа. За тэгвэл яах вэ ер нь бол гишүүдээс одоо санал болгосон зарчмын зөрүүтэй саналаар заавал санал хураалгах ёстой л доо. Тэгэхдээ зарим гишүүд бол энэ саналыг бол хураалгахдаа ерөнхийдөө хөрөнгө оруулалтын дүн дотор багтааж зарим зохицуулалт хийх замаар одоо дэмжиж болох юм аа гэсэн ийм санал болгож байна. Ийм зарчмын зөрүүтэй саналаар саналыг дэмжиж байгаа гишүүд гараа өргөнө үү. За тоолоорой.

9-өөс 9. Энэ санал дэмжигдлээ.

За дараагийн санал. Энэ саналыг Улсын Их Хурлын гишүүн А.Тлейхан, Улсын Их Хурлын гишүүн А.Бакей нар санал болгож байгаа.

2013 оны төсвийн төсөлд Баян-Өлгий аймгийн Дэлүүн сумын Засаг даргын Тамгын газрын байр барих 450.0 сая төгрөг гэж байгаа. Тайлбар нь болохоор маш олон жил болсон. Модон материалаар баригдсан. Нурах дөхчихсөн. Мэргэжлийн хяналтын байгууллагаас дүгнэлт гарсан. Цаашид үйл ажиллагаа явуулах боломжгүй гэсэн. Би сая одоо ээлжит чуулганы хугацаанд ч гэсэн тэрүүгээр яваад ирсэн. Үнэхээр одоо нэг муухан малын хашааны байрнаас арай л, ялимгүй л дээр байгаа. Яг ийм л. Үнэхээр тийм байгаа. Одоо магадгүй, энэ дотор, манай гишүүд дотор зарим нь очсон байж магадгүй. Очоогүй бол би бол яг тэгж л дүрсэлж хэлмээр байна. Тийм учраас энэ саналыг бол 2013 оны төсвийн төсөлд тусгая гэсэн саналтай байна.

Түрүүчийн юугаар санал хураалгах уу?

**С.Баярцогт: -** Би нэг санал хэлээдэхье. А.Бакей гишүүн ээ, энэ бол буруу байна. Энэ бол саяны Халзангийнх бол байгалийн онцгой үзэгдэл болоод орсон байна. Одоо Засгийн газрын Хэрэг эрхлэх газрын даргын багцад хоёр сумын Засаг даргын байрны засвар гээд зуун хэд гээд тавьсан байна лээ шүү дээ. Тэгээд та нар бол яг ийм асуудлаа орон нутгаар нь тавиад л. Тэр төсвийн ерөнхийлөн захирагч нь өөрөө оруулж ирэх хэрэгтэй шүү дээ. Тэгэхгүй төсвийн ерөнхийлөн захирагч тэртээ тэргүй Хэнтий аймгийн 2 сумын Засаг даргын засварын байр гээд оруулж ирсэн байж байхад та нар наад байдлаа ойлгуулаад Хэрэг эрхлэх газрын дарга нь төсвөө хийхдээ орж ирэх ёстой шүү дээ. Тэгэхгүй энд орж ирчихсэн хойно нь. Одоо муудсан барилгатай гэх юм бол өөрөө энэ 330 сумын чинь 200 нь бараг муудсан барилгатай байхгүй юу. Тэгээд ийм зарчмаар явах юм бол болохгүй ээ.

Тэгээд би танд юу гэж хэлж байна вэ гэхээр Засгийн газрын Хэрэг эрхлэх газрын даргатай ярь. Би бол тэр Хэнтий аймгийн 2 сумын засвар ингээд тавьсан байна лээ. Зуун хэд зуун хэд гээд. Би бол гайхаад байгаа юм. Яахаараа нэг аймгийн 2 сумынх засаад бусдыг нь засдаггүй юм. Тийм учраас энийг бол ерөнхийгөөр нь ярих хэрэгтэй. Бид нар Засгийн газрын Хэрэг эрхлэх газрын даргын багц дээр бөөнөөр нь тавьж байсан удаа байгаа шүү дээ. Ганц хоёрхон сум зааж болохгүй ээ. Багцаар нь нэг жаахан засвар тавьж өгөөд тэгээд харин тэр багц дотроосоо тухайн одоо жилд одоо гарч байгаа хүндрэлүүдийг нь үзэж байгаад ингээд баланслуулаад тавьдаг ийм зарчмаар явах нь зүйтэй гэсэн би бол ийм санал хэлмээр байна. Тэгэхгүй Байнгын хороо хороон дээрээ лоббидоод ордог. А.Бакей дарга аа, Төсвийн байнгын хороон дээр ороод наадах чинь шууд унах байхгүй юу.

**А.Бакей: -** За яах вэ унасан ч гэсэн Улсын Их Хурлын гишүүн хэлэлцэж байгаа асуудалтай холбогдуулж заавал саналаа хэлэх нь нээлттэй байгаа. Түүнээс бүх юмыг багцаалж, хайрцаглаж, тэгээд амаа үдүүлж суух асуудал байхгүй ээ. Би энийг бол бүрэн өөрийнхөө эрхийнхээ дагуу санал хураалгаж байгаа шүү.

**Д.Эрдэнэбат: -** А.Бакей дарга аа санал байна. Таны саналтай санал нэг байна. Та бол бүрэн эрхтэй. А.Тлейхан гишүүн бүрэн эрхтэй. Зөв. Тэгэхдээ бид нар нэг төсвийн нэг цаашид ийм нэг концепци баръя гэж байгаа шүү дээ. Учир замбараагүй хүн болгоны оруулж ирснийг шууд батлаад явдаг зүйлээсээ татгалзъя гэдгийг бид нар хатуу барих хэрэгтэй. Нэгдүгээрт.

Хоёрдугаарт, сумын төсөл гэж байгаа. Сумын төвүүдийн хөрөнгө оруулалтыг Канад технологиор хийе гэсэн саналууд хөрөнгө оруулалтын бодлогоор бас явж байгаа. Эдийн засгийн хөгжлийн яаман дээр явж байгаа шүү. Энэ асуудлыг Эдийн засгийн хөгжлийн яам багцад нь төсөв рүү оруулж ирээ. Төсвийн байнгын хороо руу оруулж ирээрэй. Тэгээд энэ саналуудыг тусгаад үзье. Тэгээд зайлшгүй хэрэгтэй зүйлүүдийг нь энэ жилийн батлагдсан төсвийн хөрөнгө оруулалтын дүн, нийт дүнгээ эвдэхгүйгээр оруулах ёстой зүйлээ оруулъя гэдэг юм нь дээр зарчмын санал хураагаад явчихъя. Наадах чинь учир нь олдоно.

**А.Бакей: -** Тэгэхээр би бол одоо зөвхөн энэ оных биш 2013-2016 оны хооронд одоо хэрэгжүүлэх хөрөнгө оруулалтын бүр хуваарь гаргаад, тодорхой бүх холбогдох яамд бичгээр албан ёсоор явуулсан. Харамсалтай нь тэр нь бол хариу ч ирээгүй. Төсөвт тусгагдаа ч үгүй орж ирсэн. Тийм учраас би одоо энэ дээр санал хураалгахаас өөр арга байхгүй шүү дээ. Би бол даргын хувьд ч, Улсын Их Хурлын гишүүний хувьд энийгээ бол хураалгамаар байна.

Түүнээс бүх юмыг ингээд хайрцаглаж байгаа гэдгээр амаа үдүүлээд суугаад би хүсэхгүй байгаа шүү. Сонгогчдын өмнөөс ярьж байгаа.

**Д.Эрдэнэбат: -** Юу гэсэн бэ? Энэ саналыг юу гэсэн мотивоор хурааж байгаа юм. Аргумент нь.

**А.Бакей: -** Дахиад уншиж танилцуулъя. Баян-Өлгий аймгийн Дэлүүн сумын Засаг даргын Тамгын газрын байр барихад 450.0 сая төгрөгийн хөрөнгө оруулалтыг нэмж тусгах.

**Д.Эрдэнэбат: -** Шууд нэмж тусгах гэдэг чинь.

**А.Бакей: -** Дэмжих нэг нь дэмжинэ биз. Дэмжихгүй нэг нь дэмжихгүй л биз. За энэ саналыг дэмжье гэсэн гишүүд гараа өргөнө үү.

**Д.Эрдэнэбат: -** А.Бакей даргыгаа дэмжье.

**А.Бакей: -** За 9-өөс 7.

Өөр санал байгаа билүү? За Р.Бурмаа гишүүний санал байна. Сонгуулийн ерөнхий хорооны хөрөнгө оруулалтын зардалд 116.0 сая төгрөг 2013 оны төсөвт нэмж тусгах. Сонгуулийн автоматжуулсан системийн засвар үйлчилгээний автомат машин гэж байгаа юм уу даа. 2 ширхэг. 70.0 сая төгрөг. За архивын зориулалтын тавилга 46.0 сая төгрөг. Энэ ямар учиртай юм бэ. Сая бол бүрэн тусгагдсан гэж Д.Баяндүүрэн дарга тайлбар хэлсэн дээ.

За Р.Бурмаа гишүүн тайлбараа хэлье.

**Д.Баяндүүрэн: -** Түрүүн бол би Монгол Улсын Ерөнхийлөгчийн, 2013 оны Ерөнхийлөгчийн сонгуулийн зардал, хорооны урсгал зардлууд тусгагдсан гэж хэлсэн. Энэ хөрөнгө оруулалтын зардлыг нэмж тусгах ийм шаардлага байгаа юм. Яагаад гэхээр бид бүхэн 2012 оны Улсын Их Хурлын сонгуулиас эхлээд сонгуулийн автоматжуулсан систем ашиглаж эхэлсэн. Зарим зүйл дээр бол бид нарын бас мэдэхгүй чадахгүй юмнууд бол байна. Тийм учраас энэ техник хэрэгслэлийг зөөвөрлөдөг, засвар үйлчилгээ явуулдаг ийм автомашин, сервис үзүүлдэг ийм техник хэрэгслэл бол зайлшгүй шаардлагатай байгаа юм.

Нөгөө талаар бол энэ Сонгуулийн төв байгууллагын тухай хууль заачихсан байж байгаа. Сонгуулийн ерөнхий хороо бол сонгуулийн төв архивыг зохион байгуулж энэ ажлыг хэрэгжүүлж явах учиртай. Тэгээд бид бүхэн бол асуудлыг бол жил болгон тавьдаг. Сонгуулийн бичиг баримтыг архивлаад, тэрийгээ хадгалах зориулалтын тавилга хэрэгслэл, сейф авах ийм шаардлага бол байгаа.

Сонгуулийн холбоотой хөрөнгө оруулалтын зардал гэх юм бол бас тооцоолох зардал бол гарахаар байгаа. Сонгуулийн автоматжуулсан системийг нийлүүлж байгаа Америкийн компаниас хэлж байгаа шаардлага бол та бүхэн зориулалтын агуулахад энэ техник, хэрэгслэлээ ашиглах шаардлага бий шүү гэдэг ийм шаардлагыг тавьж байгаа. Энд бол 5, 6 тэрбум төгрөгийн хөрөнгө оруулалтын зардал шаардаж байгаа. Энийгээ бид бүхэн энэ жилдээ тавихаа болъё гэж энэ сервис үйлчилгээтэй холбоотой, архивтай холбоотой зардлаа бол тавьж байгаа юм.

**А.Бакей: -** За баярлалаа. За тайлбар юм байна.

**С.Баярцогт: -** Эдийн засгийн хөгжлийн яамныхан энэ дээр нь тайлбар хэлдээ. Хөрөнгө оруулалтыг нь та нар хяргачихсан юм уу?

**Г.Батхүрэл: -** За Сонгуулийн ерөнхий хорооноос ирсэн хөрөнгө оруулалтын саналыг тусгасан байгаа. Энэ дээр нэг зүйл хасагдсан. Энэ бол Сонгуулийн ерөнхий хорооны тийм агуулах барих гэсэн нэг тийм асуудал орж ирсэн. Тэр зүйл нь хасагдсан байгаа. Өмнөх 2012 оноос шилжиж байгаа тоног төхөөрөмж, техник хэрэгслэлийн зардал гээд дүн орж ирсэн. Энэ нь бол хэвээрээ тусгагдсан байгаа. Өөр шинээр нэмж саяны хэлээд байгаа зүйлүүд бол орж ирээгүй.

**А.Бакей: -** За ийм л санал байгаа юм байна. За энэ Сонгуулийн ерөнхий хорооны хөрөнгө оруулалтын зардал дүнгээрээ 116.0 сая төгрөгийг 2013 оны төсөвт нэмж тусгах гэсэн ийм санал байгаа юм байна шүү дээ. 116.0 сая төгрөг.

**Ж.Батзандан: -** 2013 оны Ерөнхийлөгчийн сонгуулийн..

**А.Бакей: -** Тэр тусдаа дараа нь, дараагийн санал байгаа. За энэ саналыг дэмжье гэсэн гишүүд гараа өргөнө үү.

**С.Баярцогт: -** Ингэж болохгүй юм байна. Наадах чинь Сангийн яаманд та нар өгөхдөө өгөөгүй юм байна шүү дээ. Тэгээд төсөв багцалсан хойно ийм юм ярьж болохгүй шүү дээ. Өөрсдөө төлөвлөөгүй байж тэгээд ийм юм яриад.

**Д.Эрдэнэбат: -** Одоо наад бүх юм чинь ингээд задраад явна.

**С.Баярцогт: -** Та нар төлөвлөхөд өгчихөөд, өгчихсөн байгаа бол шалтгаанаа хэлж болно шүү дээ. Энэ чинь төлөвлөхөд та нар өгөөгүй шүү дээ.

**А.Бакей: -** За төлөвлөж байх явцдаа бол өгөөгүй юм байна. Ямар ч байсан тэгээд санал хураалгая. Энэ саналыг дэмжье гэсэн гишүүд гараа өргөнө үү.

10-аас 4. Дэмжигдсэнгүй.

Дараагийн санал. Хууль зүйн сайдын эрхлэх асуудлын хүрээнд Монгол Улсын Ерөнхийлөгчийн 2013 оны сонгуулийг зохион байгуулах зардалд 3226.5 сая төгрөг буюу. Энэ чинь 3 тэрбум 226 сая 500 төгрөг тусгая гэж Улсын Их Хурлын гишүүн С.Баярцогтын санал байна. Энэ дээр тайлбар хэлэх үү.

**С.Баярцогт: -** Тайлбар хэлээдэхье. Энэ Сонгуулийн ерөнхий хороо бол, би бол жаахан хариуцлагагүй ажилласан байна гэж үзэж байгаа юм. Гарах ёстой бүх зардлыг та нар тооцоолоод өөрийнх дээрээ суух ёстойгоо суулгаад. За бусад нь бол одоо харъяалагдах орон нутагт нь ч юм уу, бусад яам дээр суулгах ёстойг нь та нар төсөвлөх ёстой шүү дээ. Тэгэхгүй төсөвлөхгүй явж явж байгаад ирэх жилийн одоо Ерөнхийлөгчийн сонгуульд энэ нөгөө Ерөнхийлөгчөөр нэр дэвшсэн хэдэн ч хүн гардаг юм тэр хүмүүс чинь бүгдээрээ улсын хамгаалалтад ордог. Тэгээд хамгаалалтын зардлууд нь ерөөсөө суугаагүй байгаа байхгүй юу. Тэгээд энэ урсгал зардал тэртээ тэргүй гарна одоо. Тэгэхээр заавал ч үгүй энийг бол төсөв хэлэлцэж байхад суулгах хэрэгтэй шүү дээ. Тэгэхгүй бол явж явж байгаад суулгахгүй байж байгаад өөр юунаас гаргах вэ гэхээр Засгийн газрын нөөцөөс гарна. Засгийн газрынх нөөц чинь жаахан мөнгөтэй. Хамаг юм нь ингээд 6 сард сонгуулиар гараад явчихна. Тэгээд дараа нь 8, 9 сар, 10 сард өвөл хүндрэл үүсэхэд тэгээд нөөц чинь юмгүй болно шүү дээ. Тэгэхээр энийг заавал ч үгүй зохицуулж суулгахаас өөр арга байхгүй. Сонгууль болох нь ойлгомжтой. Тэд нар нь суучихсан гэсэн. Энэ бол нөгөө цагдаагийнх нь хамгаалалтын зардал байхгүй юу. Мэдээллийн зардал.

**А.Бакей: -** С.Баярцогт гишүүн ээ, энэ дотор чинь нөгөө нэг Улсын бүртгэлийн ерөнхий газрын холбогдох зардал бас давхар байна уу, үгүй юу.

**С.Баярцогт: -** Давхар байж байгаа.

**А.Бакей: -** Орчихсон гэсэн үг. Тийм ээ. За энэ санал дээр өөр.

**С.Баярцогт: -** Энийг бол тэгэхдээ Сангийн яам бол хянах хэрэгтэй. Яагаад гэвэл Сангийн яам хянаагүй тоо байгаа. Саналаа өгчихсөн. Тэгээд бид нар бол ерөнхий саналыг нь бол хураалгаад оруулчихъя. Сангийн яам хянаад урсгал дотроо зохицуулж оруулъя гэдэг тийм санал өгч байгаа шүү.

**А.Бакей: -** За энэ бол одоо 2013 онд гарцаагүй мэдээж хуулийн дагуу Ерөнхийлөгчийн ээлжит сонгууль явагдагаараа явагдана. Энэ ажлыг зохион байгуулахад зайлшгүй шаардлагатай хамгаалалтын зардал, иргэний бүртгэлтэй холбоотой зардал байгаа. Гэхдээ Сангийн яамаар хянагдаагүй, Эдийн засгийн хөгжлийн яамаар хянагдаагүй ийм зардал байна. Тийм учраас Төсвийн байнгын хороонд орж эцсийн санал хураалт хураалгахаас өмнө Сангийн яам, Эдийн засгийн хөгжлийн яамаар бас давхар хянуулаад энэ зардлыг одоо ерөнхийдөө дэмжье гэсэн саналаар санал хураалт явуулъя. За энэ саналыг дэмжиж байгаа гишүүд гараа өргье.

10-аас 10. Энэ санал дэмжигдлээ.

За ингээд зарчмын зөрүүтэй санал хураалгаж дууслаа. За С.Баярцогт гишүүн.

**С.Баярцогт: -** Энэ төсөв хэлэлцэж байгаатай холбогдуулаад би Ч.Улаан сайдад дахиад нэг хоёр санал төсвийн хуульд нэмж оруулаачээ гээд. Энэ Улсын Их Хурлын хуулийн 42.2 дээр Засгийн газар Улсын Их Хурлын төсвийн төслийг улсын төсвийн төсөлд бүрэн тусган Улсын Их Хуралд өргөн мэдүүлж батлуулна гээд энэ төсвийн зохицуулалт өөр хууль дээр яваад байгаа байхгүй юу. Энэ Улсын Их Хурлын хуулиас нь хасаад Төсвийн хууль руу хийх хэрэгтэй байна. Энийг нэгдүгээрт.

Хоёрдугаарт нь, Үндсэн хуулийн цэцийн тухай хуулийн 7.3 дугаар заалт дээр Цэцийн төсөв, цалингийн сан гэх мэтийн цалингийн хэмжээг Цэцийн даргын санал болгосноор Улсын Их Хурал тогтоож батална гэсэн заалт бас ингээд төсвийн хуультай зөрчилдөөд яваад байгаа юм. Энийг бас энэ төсвийн хуулиас нь аваад төсвийн хууль руу зохицуулалт хийж нэмэх хэрэгтэй. Тэгэхгүй бол Сангийн яамны хажуугаар ингээд дахиад олон Сангийн яам гарч ирээд, дээрээс нь одоо Эдийн засгийн хөгжлийн яам гарчихсан ингээд төсвийн хөрөнгө оруулалтад дахиад нэг яаман дээр. Одоо ингэх юм бол ингээд дөрөв таван газар зэрэг төсвийн төлөвлөлт хийдэг. Тэгээд хэн нь дараа нь хаана хариуцлага хүлээх юм бэ гэдэг нь ийм ойлгомжгүй зохицуулалтууд тусгайлсан хууль дээр гараад байна.

Тэгэхээр Засгийн газраас санал авах үед нь Засгийн газар энэ тусгайлсан хуулиуд дээр байгаа төсөвтэй холбоотой зохицуулалтуудыг бүгдийг нь төсвийн том хууль руугаа хийж бусад байгаа зохицуулалтуудыг нь бүгдийг нь хасах хэрэгтэй. Тэгэхгүй бол дараа нь ийм хүндрэл үүсээд байгаа байхгүй юу. За баярлалаа.

**А.Бакей: -** За Р.Гончигдорж дарга.

**Р.Гончигдорж: -** Энэ саяны С.Баярцогт гишүүний хэлсэнтэй яг холбогдуулаад. Бид нар чинь нэлээн эртнээс татварын харилцаатай, харилцааны асуудлыг зөвхөн татварын тухай хуулиудад оруулна гээд. Хуучин зөндөө олон татварын харилцааг хууль хуульдаа байсныг нь нэг эмхэтгээд нэг цэгцэлсэн шүү дээ. Одоо тэгээгүй асуудлууд байгаа юм. Тухайлах юм бол Жолоочийн хариуцлагын тухай хууль дээр энэ автомашины татварын 10.0 хувийг тэр жолоочийн даатгалын санд төвлөрүүлнэ гэсэн хуулийн заалттай. За бараг хамгийн сүүлд батлагдсан шахуу хууль байгаа. Өөрөөр хэлэх юм бол сүүлд батлагдсан гэдэг агуулгаар. Гэтэл энэ 10.0 хувь нь өнөөдөр татварын хуулиуд руугаа ороогүй учраас энийг манай Сангийн яам бол бас тэр лүү нь төлөвлөж өгөхгүй байгаа байхгүй юу. Тэгээд тэр нь орон нутгийнхаа татвар луу явчихдаг. Бид нар Жолоочийн хариуцлагын тухай, даатгалын хуулиар бол тийм сан бүрдээд, тэр сан нь бол юу юунд зарцуулах вэ зохицуулалт нь ойлгомжтой байгаа. Ялангуяа одоо ингээд бид нар 10 сар өнгөрчихөв үү. Нөгөө жолоочийн хариуцлагын даатгал дээр чинь бол бас албадлагын нэлээн том заалтууд нь хэрэгжээд эхэлнэ. Тэгээд хөрөнгө байхгүй. Одоо 2012 он нь ингээд дуусъя гэж бодоход 2013 он руугаа энэ 10.0 хувийг нь бодсоныг энэ төсөв дээрээ та нар бодож байгаад оруулахгүй бол энэ нэг хууль одоо нөгөө хариуцлагын даатгалын анхны алхам болж байгаа энэ жолоочийн хариуцлагын даатгалын эргээд тэр хохирол бүрэн төлөгдсөн байх ёстой гэдэг тэр зарчим нь алдагдах ийм байдалд орчихоод байгаа. Энийг бас та бүхэн энэ хооронд Төсвийн байнгын хороон дээр нэгтгэгдэхээс өмнө энийг бас зохицуулж, тэр орон нутгийн төсөвт ордог хөрөнгөөс 10.0 хувийг нь яаж тэр сан л руу бүрдэх вэ. Энэ сан нь өөрөө төсвийн тусгай сан биш учраас ямар нэг тийм тусгай санд байрлах тухай асуудал биш, яг ингэж, ийм сангуудыг нь бол одоо юу гэж нэрлэдэг билээ манай. Санхүүгийн зохицуулах хороо. Тийм үү. Тэр лүү орох юм уу, хаашаагаа очиж энэ байршиж байж саяны хуулийн хэрэгжилтийг хангах юм бэ гэдгийг нь бодож хийхгүй бол болохгүй. Тийм асуудал үүсчихээд байгаа юм билээ. Тэрийг Төсвийн хороо хуралдахад би эргээд яаж зохицуулахаар болов гээд асуух болно. За баярлалаа.

**А.Бакей: -** За баярлалаа. За ингээд энэ хэлэлцэж байгаа асуудалтай холбогдуулж гишүүдээс гаргасан санал. Тэр дотроо С.Баярцогт гишүүн, Р.Гончигдорж гишүүн нарын саналыг Байнгын хорооноос гарах санал, дүгнэлтэд тусгаад Төсвийн байнгын хороонд бас уламжилья.

За ингээд санал хураалтын томъёоллыг танилцуулъя. Монгол Улсын 2013 оны төсвийн тухай, Нийгмийн даатгалын сангийн 2013 оны төсвийн тухай, Хүний хөгжил сангийн 2013 оны төсвийн тухай хуулийн төслүүдийн хоёр дахь хэлэлцүүлэг хийхийг дэмжье гэсэн саналаар санал хураалт явуулъя. За энэ саналыг дэмжиж байгаа гишүүд гараа өргөе.

10-аас 10. Санал хураалт дууслаа.

Энэ саналыг Төсвийн байнгын хороонд хүргүүлнэ. За ингээд эхний асуудал хэлэлцэж дууслаа. Ажлын хэсгийн гишүүдэд баярлалаа.

***Хоёр. Улсын Их Хурлын сонгуулийн тухай хуульд өөрчлөлт оруулах тухай хуулийн төсөл (****хэлэлцэх эсэх****)***

За хоёр дахь асуудал. Улсын Их Хурлын сонгуулийн тухай хуульд өөрчлөлт оруулах тухай хуулийн төсөл. Хэлэлцэх эсэхийг нь хэлэлцэнэ. За энэ Улсын Их Хурлын сонгуулийн тухай хуульд өөрчлөлт оруулах хуулийн төслийн талаарх танилцуулгыг Р.Бурмаа гишүүн товч танилцуулъя. Нөгөө дахин санал хураалттай холбоотой 2 санал шүү дээ.

**Р.Бурмаа: -** Орон нутгийн сонгуультай хамт. Ер нь энэ дахин сонгууль явах үед.

**А.Бакей: -** За Р.Бурмаа гишүүн.

**Р.Бурмаа: -** Улсын Их Хурлын сонгуулийн дахин санал хураалт орон нутгийн сонгуультай хамт явагдах боломжтой байгаа юм. Тэгэхээр энэ дээр нэг зохицуулах шаардлага гараад байгаа юм. Тэр нь юу вэ гэхээр зэрэг Их Хурлын сонгууль болохоор 8 цагт дуусна. Санал авах ажиллагаа. Орон нутгийн сонгууль болохоор зэрэг 22.00 цагт гээд байгаа юм. Тэгэхээр Их Хурлын тухай хуулиндаа 8-ыг нь 22.00 цаг болгоё гэж байгаа юм.

Хоёр дахь нэг зөрөөд байгаа зүйл нь бол зөөврийн хайрцгаар санал урд өдөр нь авчихаад Улсын Их Хурлын сонгуулиар болохоор зэрэг санал хураалт дууссаны дараа уншуулж байгаа юм. Нөгөө санал зөөврийн хайрцаг дахь хуудсаа. Орон нутгийн сонгуулийн хуулиар болохоор зэрэг санал авах өдрийн өглөө зөөврийн хайрцгаа задлаад уншуулж байгаа юм. Тэгэхээр энэ хоёр зохицуулалтыг нэг болгосноороо энийгээ Их Хурлын сонгуулийн хуульд оруулж өгснөөрөө энэ зөрчил гарахгүй.

Хоёрдугаарт ер нь бол энэ дахин сонгууль Их Хурлын дараа болоход ер нь орон нутгийн сонгуультай хамт хийгдэж байх боломжууд байгаа. Тэгээд ийм үед бол энэ 2 хуулийн хоорондох зөрчил арилаад явагдах юм аа гэсэн энэ үндэслэлээр хийгдсэн юм. Хоёр заалт байгаа юм.

**А.Бакей: -** За баярлалаа. За ингээд хэлэлцэж байгаа асуудалтай холбогдуулж асуух асуулт гишүүдэд байна уу? За Д.Батцогт гишүүн.

**Р.Бурмаа: -** Яах вэ зун болохоор зэрэг 22.00 цаг, 6 сард байхад бол гэгээтэй гэрэлтэй байдаг. Тийм болохоор 22.00 цаг болгож хойшлуулахад болохгүй байх.

**А.Бакей: -** Ер нь бол ийм байгаа. Одоо Улсын Их Хурлын сонгууль, Ерөнхийлөгчийн сонгууль, орон нутгийн сонгуулийг цаашдаа тусдаа Улсын Их Хурлаас ажлын хэсэг гараад нийтлэг юмыг нь одоо бас нэг шугам тавьж байгаад нийтлэг юмыг нь нэг тусдаа яагаад, тэгээд хоорондоо уялдаа холбоотой. Хууль хоорондын ямар нэгэн зөрчил байхгүй маягаар цаашдаа тун удахгүй бас одоо ажлын хэсэг гарахаар ажил болж байгаа. Тийм учраас яваандаа энэ цагууд нь бол хоорондоо, хууль хоорондын зөрчил гарахгүйгээр зохицуулагдаад явна. Энэ удаад бол энэ бол нөгөө дахин санал хураалтаа...

**Р.Бурмаа: -** Аймаг сум, дүүргийн сонгуулийн хууль юун дээр тулгуурлаж хийсэн. Их Хурлын сонгуулийн хуулийн процесстэй их адилхан. Ганцхан энэ хоёрхон заалт л хоорондоо зөрөөд байгаа. Энийг цэгцлэх юм бол энэ процесс нь нэг болж байгаа юм.

**А.Бакей: -** За өөр асуулт байхгүй юу. Асуулт тасаллаа. Санал байна уу? За санал байхгүй байна. Тэгвэл санал хураалгах саналын томъёоллыг танилцуулъя. Улсын Их Хурлын сонгуулийн тухай хуульд өөрчлөлт оруулах тухай хуулийн төслийг хэлэлцэхийг дэмжье гэсэн саналаар санал хураалт явуулъя. Энэ саналыг дэмжиж байгаа гишүүд гараа өргөнө үү.

10-аас 10. Санал дэмжигдлээ.

Байнгын хорооноос гарах санал, дүгнэлтийг Улсын Их Хурлын нэгдсэн хуралдаанд Р.Бурмаа гишүүн. Нээрээ болохгүй шүү дээ. За тэгвэл С.Баярцогт гишүүн танилцуулах уу. За С.Баярцогт гишүүн танилцуулна.

За ингээд хоёр дахь асуудал дууслаа.

***Гурав. “Сонгогчийн нэрсийн жагсаалт, бүртгэлийн хяналтын дэд хорооны дүрэм батлах тухай” Байнгын хорооны тогтоолын төсөл***

Гурав дахь асуудал. За Сонгогчийн нэрсийн жагсаалт, бүртгэлийн хяналтын дэд хорооны дүрмийг батлах тухай Байнгын хорооны тогтоолын төслийг хэлэлцэнэ. За чимээгүй байгаарай гишүүд. Гуравдугаар асуудал. Сонгогчийн нэрсийн жагсаалт, бүртгэлийн хяналтын дэд хорооны дүрмийг батлах тухай Байнгын хорооны тогтоолын төсөл байгаа. Энэ дүрмийн төслийг та бүхэнд тараасан байгаа. Энэ дүрмийг одоо манай Сонгогчийн нэрсийн жагсаалт, бүртгэлийн хяналтын дэд хорооны дарга Ж.Батзандан гишүүн өөрөө бас боловсруулаад. За тэгээд одоо бас нэг удаа энэ нээлттэй сонсгол бас хийчихсэн байгаа.

За ингээд дүрмийг төслийг бол тайлбарлах шаардлага байна уу? Байхгүй бол..

**Д.Эрдэнэбат: -** Ингэе. А.Бакей гишүүн ээ. Автоматаар явчихаад яах вэ. Энийг анх удаагаа авч байгаа юм чинь эхлээд жаахан уншаадахъя хэдүүлээ. Нэг унших боломж өгчих. Тэгэх үү. Тэгээд дараагийн хуралдаанаар баталчихъя хэдүүлээ тэгэх үү. Бас нэг ганц нэг нюанстай байдлыг нь харъя л даа. Бидний бас санаж байгаа юмнууд хаягдчихвий. Тийм. Яарсан юм байхгүй биз дээ. Анх удаагаа миний гар дээр орж ирж байгаа шүү дээ.

**А.Бакей: -** Тэгвэл Д.Эрдэнэбат гишүүний саналаар одоо түр хойшлуулъя гэсэн санал гарч байна. Тийм ээ. Гишүүдэд одоо танилцах, унших боломж олгоно уу гэж. За хойшлууллаа тэгвэл.

**Р.Гончигдорж: -** Хойшлуулах биш. Хэлэлцэх асуудлаасаа хаслаа гэдэг ойлголт.

**А.Бакей: -** За хэлэлцэх асуудлаас хасъя.

***Дөрөв. Бусад***

За Бусад гэж байгаа. Энэ нөгөө Хэвлэлийн эрх чөлөөний тухай хуулийн төслийг одоо хэлэлцүүлэгт бэлтгэх ажлын хэсэг түрүүн байгуулагдсан байгаа. За тэгээд энд ажлын хэсэг бас анхны хурлыг хийгээд л явж байгаа. Энэ дээр нэмж тэр ажлын хэсэг дээр бол хэдийгээр манай Байнгын хорооны гишүүн биш ч гэсэн Г.Уянга гишүүн нэмж оръё. За Улсын Их Хурлын гишүүн Л.Энх-Амгалан гишүүн бас нэмж оръё гэсэн байна. Нэмж бол тэр ажлын хэсгээс энэ Д.Дашпүрэв гэж Олон улс судлалын дээд сургуулийн ерөнхий захирал. Мөн одоо “Глоб интернэйшнл” төрийн бус байгууллагын тэргүүн Х.Наранжаргал нарыг нэмж оруулъя гэсэн санал ажлын хэсгээс тавьсан. Нэмж хэн орох гэж байна. Д.Батцогт гишүүн нэмж оръё гэж байна.

Хэлэлцүүлэг нь ирэх долоо хоногоос эхлэх юм. Одоо бол ажлын хэсэг яг бэлтгэл ажилдаа ороод явж байгаа. Одоо Улсын Их Хурлын гишүүн Г.Уянга, Улсын Их Хурлын гишүүн Л.Энх-Амгалан, Улсын Их Хурлын гишүүн Д.Батцогт, Д.Дашпүрэв, Х.Наранжаргал нарыг энэ ажлын хэсгийн бүрэлдэхүүнд нэмж оруулъя гэсэн гишүүд саналаа өгнө үү.

10-аас 8.

Эдгээр гишүүдийг ажлын хэсэгт нэмж орууллаа. За ингээд Байнгын хороогоор өнөөдрийн хэлэлцэх асуудал дууслаа. Улсын Их Хурлын эрхэм гишүүдэд баярлалаа.

***Хуралдаан 10 цаг 36 минутад өндөрлөв.***

Соронзон хальснаас буулгасан:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД